b'\n_START_ARTICLE_\nKranjski ovni\xc4\x8d\n_START_SECTION_\nOpis\n_START_PARAGRAPH_\nPrek kril meri 30 do 35\xc2\xa0mm. Vrsto je razmeroma preprosto lo\xc4\x8diti od sorodnih ovni\xc4\x8dev po obarvanosti: ima bel \xc2\xbbovratnik\xc2\xab\xc2\xa0in bledorumeno obrobo pik na krilih, pri \xc4\x8demer je pika na najbolj zadenjskem delu krila v obliki polmeseca. Na zadku ima lahko rde\xc4\x8d obro\xc4\x8d ali pa je cel zadek \xc4\x8drn. \xc5\xbdiva obarvanost sporo\xc4\x8da, da je podobno kot ostali predstavniki rodu strupen, izlo\xc4\x8da namre\xc4\x8d cianogene glukozide, ki se ob zau\xc5\xbeitju pretvorijo v cianovodikovo kislino. Kontrastnih barv so tudi gosenice, ki prav tako vsebujejo cianogene glukozide, s \xc4\x8drnim vzorcem na rumeni podlagi.\n_START_SECTION_\nEkologija\n_START_PARAGRAPH_\nJe kserotermofilna vrsta, kar pomeni, da uspeva v toplih in suhih habitatih, najraje na ekstenzivnih travnikih z apnen\xc4\x8dasto podlago. Gosenice se prehranjujejo z metuljnicami, kot sta navadna tur\xc5\xa1ka detelja in navadna nokota, odrasle \xc5\xbeivali pa na vijoli\xc4\x8dnih cvetovih travni\xc5\xa1kih rastlin, kot so njivsko grablji\xc5\xa1\xc4\x8de, navadni grintavec in glavinci._NEWLINE_Kranjskega ovni\xc4\x8da je prvi strokovno opisal Giovanni Antonio Scopoli v svojem delu Entomologia Carniolica po primerkih, ujetih na Kranjskem. Danes ga ogro\xc5\xbea kr\xc4\x8denje primernih habitatov zaradi intenzifikacije ali opu\xc5\xa1\xc4\x8danja obdelave toplih travnikov. V Nem\xc4\x8diji je v sklopu prizadevanj za ozave\xc5\xa1\xc4\x8danje javnosti postal \xc2\xbb\xc5\xbeu\xc5\xbeelka leta 2008\xc2\xab, v Sloveniji pa je simbol Dru\xc5\xa1tva za prou\xc4\x8devanje in ohranjanje metuljev Slovenije.'